સચિવાલયમાં ચર્ચા: નીતિન પટેલને બે વર્ષમાં બે અન્યાય
સોમવાર, ફેબ્રુઆરી 26 2018, 02:39 Hrs(IST)
નવગુજરાત સમય | Publish Date: Dec 30 2017 3:08AM
ભાજપ સરકારમાં ખાતા ફાળવણી બાદ શુક્રવારે સચિવાલયમાં સહુથી વધુ ચર્ચા નાયબ મુખ્યમંત્રી નીતિન પટેલને જે રીતે ખાતા ફાળવાયા તેની રહી હતી. અધિકારી વર્ગથી લઇને અન્ય કર્મચારીઓનો મત એવો હતો કે, નીતિન પટેલને છેલ્લા બે વર્ષમાં બીજી વખત મોટો અન્યાય કરવામાં આવ્યો છે. ઓગસ્ટ-૨૦૧૬માં તેમને મુખ્યમંત્રી બનાવવાનું નક્કી હતું ત્યારે છેલ્લી ઘડીએ નિર્ણય બદલી નાખવામાં આવ્યો હતો. હવે ડિસેમ્બર-૨૦૧૭માં તેમને નાયબ મુખ્યમંત્રી રખાયા પણ જુનિયર મંત્રી જેવા હોદ્દા આપીને બીજી વખત અન્યાય કરાયો છે. જયારે ગત વર્ષે સીએમ વિજય રૂપાણીની સરકારમાં સૌરભ પટેલ કે કૌશિક પટેલ જેવા અનુભવીઓ ન હતા ત્યારે આખી સરકારનો વહીવટ, વિધાનસભામાં સરકારનો બચાવ કરવો, પાટીદાર અનામત આંદોલન સામે લડત આપવી અને સરકારી પ્રવક્તા તરીકેની ત્રેવડી જવાબદારી તેમને સોંપી દેવામાં આવી હતી અને હવે નવા મંત્રીઓ મળી જતા નીતિન પટેલનું મહત્વ ઘટાડી દેવામાં આવ્યું છે.
સચિવાલયમાં અનેક શુભેચ્છકો, સરકારી અધિકારીઓ અને ભાજપના કાર્યકરો મંત્રીઓને મળવા આવ્યા હતા. નીતિન પટેલે આટલા વર્ષો દરમિયાન અનેક વિભાગોમાં કામ કર્યું હોવાથી તેમની સાથે સંકળાયેલા અનેક કર્મચારી-અધિકારીઓ નવી જવાબદારી બાદ અભિનંદન પાઠવવા ઊમટ્યા હતા. જો કે નીતિન પટેલ આજે આવ્યા જ ન હતા. જેના કારણે નીતિનભાઇની નારાજગી સમજી ગયેલા મોટાભાગના કર્મીઓ અને શુભેચ્છકોનું એવું કહેવું હતું કે તેમને હોદ્દો નાયબ મુખ્યમંત્રી તરીકેનો અપાયો પરંતુ તેમને ફાળવાયેલા વિભાગો સામાન્ય છે. જેઓ આખી સરકારમાં વહીવટનો સૌથી વધુ અનુભવ ધરાવે છે તેમને આવા ખાતા અપાય છે જ્યારે કેટલાક પ્રથમ વખત કેબિનેટ મંત્રી બન્યા છે તેમને ભારેખમ ખાતાના મંત્રી બનાવી દેવાયા છે.
ભાજપ દ્વારા અગાઉ તેમને મુખ્યમંત્રી બનાવવાનું નક્કી હતું ત્યારે પાટીદાર હોવાથી સીએમ બનાવાશે તો પાટીદાર આંદોલન વધુ વકરશે તેવી ભીતિ વ્યક્ત કરીને સીએમ બનાવાયા ન હતા. હવે પાટીદાર આંદોલનનો મુદ્દો મૃત:પ્રાય છે ત્યારે તે ભૂલ સુધારીને સીએમ બનાવવાની જરૂર હતી તેને બદલે કદ ઘટાડી દેવામાં આવ્યું છે. આવી હરકત ભાજપ સરકારની છાપ અને ભવિષ્ય માટે ગંભીર નિવડી શકે છે.
અધિકારી વર્ગના માનવા મુજબ જ્યારે નીતિ વિષયક બાબતોની મીટિંગ હોય કે સરકારના વહીવટને લગતો કોઇ મોટો નિર્ણય લેવાનો હોય ત્યારે વહીવટી પ્રક્રિયા અને વાસ્તવિક સ્થિતિનો તાગ મેળવી નીતિન પટેલના સૂચનો મહત્વના બની રહેતા હતા. ગત સરકારના તેમના અનેક નિર્ણયો મહત્વના રહ્યા હતા અને બીનઅનુભવી સીએમ સાથે કોઇ વિખવાદ વગર પ્રેમથી સાથે રહ્યા હતા. કેટલાક વર્ગે એવી પણ ભીતિ વ્યક્ત કરી હતી કે, ભાજપ સરકારને ફક્ત સાત જ ધારાસભ્યોની બહુમતી છે અને જે રીતે મંત્રી મંડળ બનાવ્યું છે તેમાં અન્ય સિનિયર ધારાસભ્યને નારાજ કર્યા છે તો ૧૨ જિલ્લાઓને પ્રતિનિધિત્વ પણ આપ્યું નથી. તે સંજોગોમાં ૨૦૧૯ સુધી ભાજપ સરકારનો વહીવટ પક્ષને
ફરીથી લોકસભાની ૨૬ બેઠકો મળે તેવો હોવો જોઇએ તેના બદલે વિવાદમાં સપડાઇને રાજકીય નુકસાન કરે તેવા વિવાદાસ્પદ મુદ્દાઓ તરફ નવી સરકાર ઢસડાઇ રહી છે.